## Pravilnik o određivanju daljinara i najmanjeg voznog vremena

### NN 54/1999 (31.5.1999.), Pravilnik o određivanju daljinara i najmanjeg voznog vremena

# MINISTARSTVO POMORSTVA, PROMETA I VEZA

Na temelju članka 26. stavak 2. Zakona o prijevozu u cestovnom prometu
("Narodne novine" broj 36/98), ministar pomorstva prometa i veza donosi

## **PRAVILNIK**

### **O ODREĐIVANJU DALJINARA I NAJMANJEG VOZNOG VREMENA**

Članak 1.

Ovim Pravilnikom utvrđuje se način određivanja daljinara i najmanjeg
voznog vremena za obavljanje linijskog prijevoza putnika u cestovnom prometu.

Članak 2.

Prijevoznik utvrđuje daljinar i najmanje vozno vrijeme za lokalne, županijske,
međužupanijske i međunarodne linije na način propisan ovim Pravilnikom.

Članak 3.

(1) Udaljenost između autobusnih kolodvora odnosno autobusnih stajališta
mjerenjem je utvrđena stvarna dužina na liniji ili dijelu linije od / do
ulazno-izlazne točke, autobusnog kolodvora, odnosno autobusnog stajališta.

(2) Najmanje vrijeme vožnje je vrijeme mjerenjem utvrđeno, (stvarno
najkraće vrijeme) potrebito za prijelaz udaljenosti na liniji ili dijelu
linije od/do ulazno-izlaznog autobusnog kolodvora, odnosno autobusnog stajališta.

Članak 4.

(1) Određivanje udaljenosti između autobusnog kolodvora odnosno autobusnog
stajališta na svakoj liniji utvrđuje se u kilometrima.

(2) Kada se prilikom mjerenja pojavi odstupanje od punog kilometra zaokruživanje
se obavlja na sljedeći način:

- odstupanje do 0.49 km zaokružuje se na nižu vrijednost punog kilometra.

(3) Udaljenost od autobusnog kolodvora odnosno autobusnog stajališta
do autobusnog kolodvora odnosno autobusnog stajališta, utvrđuje se pojedinačnim
mjerenjem u kilometrima s propisanim zaokruživanjem.

Članak 5.

Ukupna udaljenost na pojedinoj liniji je zbroj zaokruženih udaljenosti
između autobusnih kolodvora odnosno autobusnih stajališta na toj liniji.

Članak 6.

(1) Najmanje vrijeme vožnje između autobusnih kolodvora odnosno autobusnih
stajališta, određuje se u minutama.

(2) Kada se mjerenjem najmanjih vremena vožnje pojavi odstupanje od
pune minute, zaokruživanje se obavlja na sljedeći način:

- odstupanje do 29. sekundi zaokružuje se na nižu vrijednost pune minute,

- odstupanje od 30. do 59. sekunde, zaokružuje se na višu vrijednost
pune minute.

(3) Najmanje vrijeme vožnje od autobusnog kolodvora, odnosno autobusnog
stajališta do autobusnog kolodvora, odnosno autobusnog stajališta utvrđuje
se pojedinačnim mjerenjem u minutama s propisanim zaokruživanjem.

Članak 7.

Ukupno najmanje vrijeme vožnje na pojedinoj liniji je zbroj zaokruženih
najmanjih vremena vožnje između stajališta na toj liniji.

Članak 8.

Prilikom mjerenja najmanjih vremena vožnje, prijevoznik je dužan pridržavati
se propisa o sigurnosti prometa na cestama i prometnoj signalizaciji, regulaciji
prometa, stanju kolnika, gustoći prometa i ostalim elementima koji utječu
na brzinu i sigurnost vožnje.

Članak 9.

(1) Mjerenje iz članka 4. i 6. ovoga Pravilnika obavljaju prijevoznici,
za linije na kojima obavljaju ili namjeravaju obavljati javni linijski
prijevoz.

(2) Prilikom mjerenja prijevoznik za svaku liniju određuje sve autobusne
kolodvore i autobusna stajališta kojima se namjerava koristiti.

Članak 10.

(1) Udaljenost se mjeri autobusom ili osobnim automobilom u koji je
ugrađen ispravan tahograf s pokazivačem prijeđene kilometraže i mogućnošću
podjele na desete dijelove kilometra.

(2) Najmanje vrijeme vožnje utvrđuje se s dva ispravna kronometra.

Članak 11.

Utvrđene udaljenosti i minimalna vremena vožnje upisuju se u obrazac,
koji je tiskan uz ovaj Pravilnik i čini njegov sastavni dio.

Članak 12.

Prilikom izrade voznog reda najmanjem vremenu vožnje prijevoznik mora
dodati vremena prihvata i otpreme putnika na autobusnim kolodvorima, odnosno
autobusnim stajalištima te ostalim stajanjima radi odmora putnika i vozača.

Članak 13.

Ako Ministarstvo pomorstva, prometa i veza, upravno tijelo županije
odnosno Grada Zagreba nadležno za poslove prometa, prilikom izdavanja dopusnice
utvrdi u voznom redu bitna odstupanja od najmanje udaljenosti i najmanjeg
vremena vožnje, naložit će prijevozniku njegovo usklađivanje s ovim Pravilnikom.

Članak 14.

Na dan stupanja na snagu ovoga Pravilnika, prestaje važiti Pravilnik
o izradi daljinara i minimalnog voznog vremena ("Narodne novine" broj 37/93).

Članak 15.

Ovaj Pravilnik stupa na snagu osmog dana od dana objave u "Narodnim
novinama".

Klasa: 011-01/99-02/24
Urbroj: 530-04-99-01
Zagreb, 18. svibnja 1999.

Ministar
pomorstva, prometa i veza
**mr. Željko Lužavec,** v. r.

**Obrazac za utvrđivanje najmanje udaljenosti i najmanjeg vremena
vožnje**

Prijevoznik: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Linija: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |  |  |  |  |  |
| --- | --- | --- | --- | --- | --- | --- |
| Red.      broj | Bus-kolodvor      Bus-stajalište | Izmjerena     udaljenost | Zaokružena      udaljenost | Izmjereno min.    vrijeme vožnje | Zaokruženo     min. vrijeme vožnje | Napomena |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |

Prosječno ostvarena brzina:       km/h                                     Žig
i potpis

Pravilnik, NN 54/1999-1030
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)